L’Ajuntament de Burjassot aprova el seu Pla d’Igualtat d’Oportunitats
2025-07-24

El Ple de l’Ajuntament de Burjassot, en sessió extraordinària celebrada el 29 de gener de 2020, ha aprovat per unanimitat el seu I Pla d’Igualtat d’Oportunitats. Es tracta de document impulsat des de la regidoria d’Igualtat i Feminisme dirigida per l’alcalde, Rafa García, que recull les principals línies d’acció municipal en matèria d’igualtat, referides a l’organització interna del propi Consistori. Tal com estableix la “Llei orgànica 3/2007 per a la igualtat efectiva de dones i homes” en el seu article 46 “els plans d’igualtat són un conjunt ordenat de mesures, adoptades després de realitzar un diagnòstic de situació, tendents a aconseguir la igualtat de tracte i d’oportunitats entre dones i homes i a eliminar la discriminació per raó de sexe”.

El Pla d’Igualtat d’Oportunitats (PIO) de l’Ajuntament de Burjassot tindrà una vigència total de quatre anys, començant al gener de 2020 i finalitzant al desembre de 2023. Per a la seua elaboració, s’ha comptat amb el treball de la Comissió d’Igualtat de l’Ajuntament, composta per una àmplia representació de l’Equip de Govern, la representació legal de la plantilla i personal tècnic de les principals àrees municipals. Com a fase prèvia, l’Agent d’Igualtat va realitzar un diagnòstic de la situació municipal, en matèria d’igualtat d’oportunitats, a partir de les dades quantitatives i qualitatives facilitats pel Departament de Recursos Humans i per la pròpia plantilla.

En total, el PIO es compon d’un total de 45 mesures que abasten diferents àrees com són el compromís i la cultura de la igualtat, amb set accions en aqueix sentit; els processos de selecció i contractació (onze accions); la classificació i la promoció professionals (una acció), la formació del personal (tres accions); les retribucions (tres accions), la conciliació de la vida personal, familiar i laboral (huit accions); la salut laboral (quatre accions); la comunicació i el llenguatge no sexista (cinc accions) i la violència de gènere (tres accions)

Per a la vigilància i compliment del PIO, es constituirà una comissió de seguiment i avaluació que serà l’encarregada de mantindre l’avaluació i el correcte compliment d’aquest Pla d’Igualtat, analitzant cadascuna de les accions establides i realitzades en els terminis marcats.